CELEX: 32021R0166
Language: lv
Date: 2021-02-10 00:00:00
Title: Komisijas Īstenošanas regula (ES) 2021/166 (2021. gada 10. februāris), ar ko Īstenošanas regulu (ES) 2015/1368 groza attiecībā uz biškopības nozares atbalstam paredzēto valsts programmu pagarināšanu

11.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 48/1
               
            
         KOMISIJAS ĪSTENOŠANAS REGULA (ES) 2021/166
         (2021. gada 10. februāris),
         ar ko Īstenošanas regulu (ES) 2015/1368 groza attiecībā uz biškopības nozares atbalstam paredzēto valsts programmu pagarināšanu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 57. panta pirmās daļas c) punktu un 223. panta 3. punkta pirmās daļas b) apakšpunktu,
         tā kā:
         
                     (1)
                  
                  
                     Komisijas Īstenošanas regulā (ES) 2015/1368 (2) ir paredzēti noteikumi par biškopības programmu paziņošanu, apstiprināšanu un grozīšanu.
                  
               
                     (2)
                  
                  
                     Saskaņā ar Eiropas Parlamenta un Padomes Regulu (ES) 2020/2220 (3) valsts programmas, kas izstrādātas laikposmam no 2019. gada 1. augusta līdz 2022. gada 31. jūlijam, jāpagarina līdz 2022. gada 31. decembrim.
                  
               
                     (3)
                  
                  
                     Padomes Regulā (ES, Euratom) 2020/2093 (4) Eiropas Lauksaimniecības garantiju fondam (ELGF) ir noteikts gada maksimālais apjoms. Sākot ar 2021. gadu, šā maksimālā apjoma ietvaros no minētā fonda tiks finansēts Savienības ieguldījums biškopības programmās. Kopējā summa, kas daudzgadu finanšu shēmā paredzēta attiecībā uz ELGF, biškopības programmām ir palielināta līdz 60 miljoniem EUR gadā.
                  
               
                     (4)
                  
                  
                     Dalībvalstīm savas valsts programmas būtu jāgroza, lai ņemtu vērā termiņa pagarinājumu un budžeta palielinājumu atbalstam biškopības nozarē. Tām būtu līdz 2021. gada 15. martam jāpaziņo Komisijai par grozītajām programmām, kurām ir nepieciešama apstiprināšana.
                  
               
                     (5)
                  
                  
                     Lai nodrošinātu maksājumu nepārtrauktību, maksājumi, uz kuriem attiecas no 2022. gada 1. augusta līdz 2022. gada 31. decembrim īstenotie pasākumi, saņēmējam būtu jāsaņem laikposmā no 2022. gada 16. oktobra līdz 2023. gada 15. oktobrim.
                  
               
                     (6)
                  
                  
                     Tāpēc Īstenošanas regula (ES) 2015/1368 būtu attiecīgi jāgroza.
                  
               
                     (7)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            Īstenošanas regulu (ES) 2015/1368 groza šādi:
            
                        1)
                     
                     
                        regulas 3. pantā pievieno šādu otro daļu:
                        “Dalībvalstis līdz 2021. gada 15. martam paziņo Komisijai par grozītajām valsts programmām saskaņā ar Regulas (ES) Nr. 1308/2013 55. panta 1. punkta otro daļu. Ar grozījumu ņem vērā palielināto Savienības ieguldījumu no 2021. gada.”;
                     
                  
                        2)
                     
                     
                        regulas 5. panta 1. punktā pievieno šādu otro daļu:
                        “Biškopības programmu grozījumus, kas veikti saskaņā ar 3. panta otro daļu, Komisija līdz 2021. gada 15. jūnijam apstiprina, ievērojot Regulas (ES) Nr. 1308/2013 57. panta pirmās daļas c) punktu.”;
                     
                  
                        3)
                     
                     
                        regulas 7. pantā iekļauj šādu trešo daļu:
                        “Atkāpjoties no otrās daļas, maksājumi, uz kuriem attiecas no 2022. gada 1. augusta līdz 2022. gada 31. decembrim īstenotie pasākumi, tiek izdarīti laikposmā no 2022. gada 16. oktobra līdz 2023. gada 15. oktobrim.”.
                     
                  
         
            2. pants
            Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 10. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  Komisijas Īstenošanas regula (ES) 2015/1368 (2015. gada 6. augusts), ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz atbalstu biškopības nozarē (OV L 211, 8.8.2015., 9. lpp.).
         
            (3)  Eiropas Parlamenta un Padomes Regula (ES) 2020/2220 (2020. gada 23. decembris), ar ko nosaka dažus pārejas noteikumus atbalstam no Eiropas Lauksaimniecības fonda lauku attīstībai (ELFLA) un Eiropas Lauksaimniecības garantiju fonda (ELGF) 2021. un 2022. gadā un ar ko attiecībā uz līdzekļiem un piemērošanu 2021. un 2022. gadā groza Regulas (ES) Nr. 1305/2013, (ES) Nr. 1306/2013 un (ES) Nr. 1307/2013, un attiecībā uz līdzekļiem un šāda atbalsta sadalījumu 2021. un 2022. gadā groza Regulu (ES) Nr. 1308/2013 (OV L 437, 28.12.2020., 1. lpp.).
         
            (4)  Padomes Regula (ES, Euratom) 2020/2093 (2020. gada 17. decembris), ar ko nosaka daudzgadu finanšu shēmu 2021.–2027. gadam (OV L 433I, 22.12.2020., 11. lpp.).